ai4bharat/Pralekha huggingface dataset:
பெட்ரோலியம் மற்றம் இயற்கை எரிவாயு அமைச்சகம்
நாட்டில் வீட்டு உபயோக எல்பிஜி நுகர்வோரின் எண்ணிக்கை 28.90 கோடி : மத்திய அமைச்சர் தகவல்
மத்திய பெட்ரோலியத்துறை அமைச்சர் திரு தர்மேந்திர பிரதான், மாநிலங்களவையில் எழுத்துப்பூர்வமாக தாக்கல் செய்த பதிலில் கூறியதாவது:இந்தாண்டு ஜனவரி 1-ம் தேதி நிலவரப்படி, நாட்டில் சமையல் எரிவாயு  நுகர்வோரின் மொத்த எண்ணிக்கை 28.90 கோடி. இது தவிர 70.75 லட்சம் நுகர்வோர் குழாய் வழி இயற்கை எரிவாயு இணைப்பு பெற்றுள்ளனர். தற்போது, தேசிய எல்பிஜி விநியோக அளவு 99.5 சதவீதமாக உள்ளது.உயிரி எரிபொருள் தேசிய கொள்கை திட்டத்தின் படி, பெட்ரோலுடன் எத்தனால் கலப்பை அரசு ஊக்குவித்து வருகிறது. 2030ம் ஆண்டுக்குள், பெட்ரோலில் 20 சதவீத எத்தனால் கலந்து விற்பதற்கு இலக்கு நிர்ணயிக்கப்பட்டுள்ளது.
இதற்காக, கரும்பு மற்றும் உணவு தானியங்களில் இருந்து எத்தனால் உற்பத்தி செய்ய அரசு அனுமதித்துள்ளது. எத்தனால் தயாரிப்பு விலைகள், கச்சா பொருட்கள் மற்றும் வடி ஆலைகள், இதர காரணங்களால் மாறுபடும் என உணவு மற்றும் பொது விநியோகத்துறை தெரிவித்துள்ளது. இதனால் கரும்பிலிருந்து பெறப்படும் எத்தனால், சேதமடைந்த மற்றும் கூடுதலாக உள்ள அரிசிகளில் இருந்து பெறப்படும் எத்தனால் போன்றவற்றுக்கு தனித்தனியாக விலை நிர்ணயம் செய்யப்பட்டுள்ளது. கடந்த 2019-20ம் ஆண்டில், 173.03 கோடி லிட்டர் எத்தனால், பெட்ரோலுடன் கலப்பதற்காக பொதுத்துறை எண்ணெய் நிறுவனங்களுக்கு விநியோகிக்கப்பட்டுள்ளன.இந்திய பெட்ரோலிய பொருட்கள் சேமிப்பு நிறுவனம் , 5.33 மில்லியன் மெட்ரிக் டன்கள் சேமிப்பு திறனுள்ள சேமிப்புக் கிடங்குகளை விசாகப்பட்டினம், மங்களூரு மற்றும் பாதூரில் வைத்துள்ளன. இங்கு 9.5 நாட்களுக்கு தேவையான கச்சா எண்ணெய் இருப்பு வைக்க முடியும். மேலும், நாட்டில் உள்ள எண்ணெய் நிறுவனங்கள் 64.5 நாட்களுக்கு தேவையான கச்சா எண்ணெயை சேமிக்கும் அளவுக்கு கிடங்குகளை வைத்துள்ளன. நாட்டில் தற்போதுள்ள மொத்த சேமிப்புக் கிடங்குகள் மூலம் 74 நாட்களுக்கு தேவையான கச்சா எண்ணெய் இருப்பு வைக்க முடியும்.
கடந்தாண்டு ஏப்ரல்/மே மாதங்களில் கச்சா எண்ணெய் விலை குறைந்திருந்தபோது, நாட்டில் உள்ள பெட்ரோலிய சேமிப்புக் கிடங்குகளில் முழு கொள்ளளவுக்கு கச்சா எண்ணெய்கள் வாங்கி நிரப்பப்பட்டன. இதன் மூலம் சுமார் ரூ.5000 கோடி சேமிப்பு ஏற்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1694710
•••••
(Visitor Counter : 124
சிறப்பு சேவைகள் மற்றும் கட்டுரைகள்
செப்டம்பர் 28ம் தேதி அஞ்சல் குறைதீர்வு நாள்
அஞ்சல்துறையின் வடகோட்ட முதுநிலை கண்காணிப்பாளரால் 28.09.2022  அன்று காலை 11.00 மணிக்கு அஞ்சல்குறை தீர்க்கும் நாள் புது எண்: 5, பழைய எண்: 3, நான்காவது மாடி, எத்திராஜ் சாலை, எழும்பூர், சென்னை - 600 008-ல் உள்ள அவரது அலுவலகத்தில் நடத்தப்பட உள்ளது. நேரடியாக வர இயலாதவர்கள் சென்னை வட கோட்டத்திற்கு உட்பட்ட அஞ்சல்துறை சேவை சம்மந்தமான தங்களது குறைகளைக் கடிதம் மூலமாகவோ அல்லது மின்னஞ்சல் மூலமாகவோ dochennainorth.tn@indiapost.gov.in 20.09.2022 மாலை 17.00 மணிக்குள் இவ்வலுவலகத்துக்கு வந்து சேரும் வண்ணம் அனுப்புமாறு கேட்டுக்கொள்ளப்படுகிறது.
சுற்றுச்சூழல் மற்றும் வனத்துறை அமைச்சகம்
காலநிலை மாற்றத்துக்கான ஐக்கிய நாடுகள் கட்டமைப்பு மாநாடு மற்றும் பாரிஸ் ஒப்பந்தத்தின் கீழ் உள்ள நிதி மற்றும் தொழில்நுட்ப வாக்குறுதிகளை வளர்ந்த நாடுகள் செயல்படுத்த வேண்டும்: திரு. பிரகாஷ் ஜவடேகர்
பொருளாதார மீட்புத் திட்டங்களை பாரிஸ் ஒப்பந்தத்தோடு நாடுகள் எவ்வாறு இணைக்கின்றன மற்றும் தொடர் காலநிலை நடவடிக்கையை உறுதி செய்வதற்கான முக்கிய செயல்படுத்தும் நிபந்தனைகள் குறித்த நாடுகளுக்கிடையேயான கருத்துப் பரிமாற்றங்களை பருவநிலை நடவடிக்கைக்கான நான்காவது மெய்நிகர் அமைச்சர்கள் கூட்டம் கண்டது. காலநிலை மாற்றத்துக்கான ஐக்கிய நாடுகள் கட்டமைப்பு மாநாட்டின் கீழ் உள்ள பாரிஸ் ஒப்பந்தத்தை முழுவதும் செயல்படுத்துவதற்கான பேச்சுவார்த்தைகளை முன்னெடுத்துச் செல்வதற்காக ஐரோப்பிய யூனியன், சீனா மற்றும் கனடா இந்தக் கூட்டத்துக்கு இணைந்து தலைமை தாங்கின.
இந்தியாவின் பிரதிநிதியாக கலந்து கொண்ட மத்திய சுற்றுச்சூழல் அமைச்சர் திரு. பிரகாஷ் ஜவடேகர், காலநிலை மாற்றத்தை எதிர்கொள்ள நமது நாடு குறிப்பிடத்தக்க நடவடிக்கைகளை எடுத்துள்ளதாகவும், முயற்சிகளை வருங்காலத்திலும் தொடரும் என்றும் தெரிவித்தார். காலநிலை மாற்றத்துக்கான ஐக்கிய நாடுகள் கட்டமைப்பு மாநாடு மற்றும் அதன் பாரிஸ் ஒப்பந்தத்தில் குறிப்பிட்டுள்ள படி, வளரும் நாடுகளுக்கு நிதி மற்றும் தொழில்நுட்ப உதவியை அளிப்பதற்கு தங்களின் பங்களிப்பைச் செய்யும்படி வளர்ந்த நாடுகளை திரு ஜவடேகர் மீண்டும் கேட்டுக்கொண்டார். "1 டிரில்லியன் அமெரிக்க டாலர்களுக்கான வாக்குறுதி இன்னும் நிறைவேற்றப்படவில்லை. வளரும் நாடுகளில் பருவநிலை நடவடிக்கைகளை மேலும் வலுப்படுத்த மீதமுள்ள ஐந்து மாதங்களில் ஒப்புக்கொண்ட நிதி திரட்டப்பட்டு வழங்கப்படும் என நம்புகிறேன்," என்று சுற்றுச்சூழல் அமைச்சர் வலியுறுத்தினார்.
இந்தியாவின் நடவடிக்கைகளை எடுத்துரைத்த சுற்றுச்சூழல் அமைச்சர், 2005 மற்றும் 2014-க்கு இடையேயான அதன் ஒட்டுமொத்த உள்நாட்டு உற்பத்தியின் மாசு உமிழ்வுத் தீவிரத்தை 21 சதவீதம் குறைத்து இந்தியா சாதித்துள்ளதாகவும், இதன் மூலம் 2020-க்கு முந்தைய தன்னார்வ இலக்கை எட்டியுள்ளதாகவும் தெரிவித்தார். மேலும், இந்தியாவின் புதுப்பிக்கத்தக்க எரிசக்தியின் நிறுவப்பட்ட திறன் கடந்த ஐந்து ஆண்டுகளில் 226 சதவீதம் அதிகரித்து, 87 ஜிகாவாட்டாக இருக்கிறது. "மின்சார உற்பத்தியின் நிறுவப்பட்ட திறனில் மார்ச் 2015-இல் 30.5 சதவீதமாக இருந்த புதிய ஆதாரங்களின் பங்கு, மே 2020-இல் 37.7 சதவீதமாக அதிகரித்துள்ளது, மற்றும் எங்களுடைய புதுப்பிக்கத்தக்க மின்சக்தித் திறனை 450 ஜிகாவாட்டாக அதிகரிக்கும் உயர்ந்த இலக்கை எங்கள் பிரதமர் நிர்ணயித்துள்ளார்," என்று ஜவடேகர் சுட்டிக்காட்டினார்.
ஊரகப்பகுதிகளுக்கு தூய்மையான எரிபொருளையும், சுகாதாரமான சூழ்நிலையையும் அளிக்கும் வகையில், 80 மில்லியன் சமையல் எரிவாயு இணைப்புகளை அவர்களுக்கு நாங்கள் வழங்கியுள்ளோம் என்று அமைச்சர் மேலும் கூறினார். "இந்தியாவின் ஒட்டுமொத்தக் காடுகள் மற்றும் மரங்களின் பரப்பளவு 8,07,276 சதுர கிலோமீட்டராகும். இது நாட்டின் மொத்த நிலப்பரப்பில் 24.56 சதவீதமாகும். 360 மில்லியனுக்கும் அதிகமான எல் ஈ டி விளக்குகள் உஜாலா திட்டத்தின் கீழ் வழங்கப்பட்டதன் மூலம், ஒரு வருடத்துக்கு 47 பில்லியன் அலகுகள் மின்சார சேமிப்புக்கும், ஒரு வருடத்துக்கு 38 மில்லியன் டன்கள் என்னும் அளவில் கரியமில வாயு உமிழ்வின் குறைதலுக்கும் வழிவகுக்கப்பட்டுள்ளது," என்று சுற்றுச்சூழல் அமைச்சர் தெரிவித்தார்.
அறிவியல் மற்றும் தொழில்நுட்பத்துறை
இந்தியா முழுவதிலும் இருந்து 17 விஞ்ஞானிகளுக்கு ஸ்வர்ணஜெயந்தி ஊக்கத்தொகை வழங்கப்பட்டது
இந்தியா முழுவதிலும் உள்ள அறிவியல் நிறுவனங்களைச் சேர்ந்த பதினேழு விஞ்ஞானிகளுக்கு அவர்களின் புதுமையான ஆராய்ச்சி யோசனைகள் மற்றும் பல்வேறு துறைகளின் ஆராய்ச்சி மற்றும் மேம்பாட்டில் தாக்கத்தை உருவாக்கும் திறனுக்காக ஸ்வர்ணஜெயந்தி ஊக்கத்தொகைகள் வழங்கப்பட்டுள்ளன.
விருதுக்குத் தேர்ந்தெடுக்கப்பட்ட விஞ்ஞானிகள், ஆராய்ச்சித் திட்டத்தில் அங்கீகரிக்கப்பட்ட செலவுகளுக்குள் சுதந்திரம் மற்றும் நெகிழ்வுத்தன்மையுடன் தடையற்ற ஆராய்ச்சியைத் தொடர அனுமதிக்கப்படுவார்கள். நிரூபிக்கப்பட்ட சாதனை வரலாற்றை கொண்ட விஞ்ஞானிகள் மற்றும் கடுமையான மூன்று அடுக்கு செயல்முறை மூலம் தேர்ந்தெடுக்கப்பட்டவர்கள் அறிவியல் மற்றும் தொழில்நுட்பத்தின் முன்னணி பகுதிகளில் அடிப்படை ஆராய்ச்சியைத் தொடர்வார்கள்.
இந்தியாவின் ஐம்பதாம் ஆண்டு சுதந்திரத்தை நினைவுகூரும் வகையில் ஸ்வர்ணஜெயந்தி திட்டம் அரசால் நிறுவப்பட்டது. இத்திட்டத்தின் கீழ் விருது பெற்றவர்களுக்கு இந்திய அரசின் அறிவியல் மற்றும் தொழில்நுட்பத் துறை மூலம் ஐந்தாண்டுகளுக்கு மாதம் ரூ 25,000 ஊக்கத்தொகை உட்பட ஆராய்ச்சியை மேற்கொள்வதற்கான அனைத்துத் தேவைகளுக்கும் ஆதரவளிக்கப்படுகிறது.
கூடுதலாக, அறிவியல் மற்றும் தொழில்நுட்பத் துறை விருது பெற்றவர்களுக்கு 5 ஆண்டுகளுக்கு 5 லட்சம் ரூபாய் ஆராய்ச்சி மானியம் வழங்கப்படுகிறது. அவர்களது நிறுவனத்தில் இருந்து அவர்கள் பெறும் சம்பளத்துடன் கூடுதலாக ஊக்கத்தொகை வழங்கப்படுகிறது.
இதை தவிர, உபகரணங்கள், கணக்கீட்டு வசதிகள், நுகர்பொருட்கள், தேசிய மற்றும் சர்வதேச பயணம் மற்றும் பிற சிறப்புத் தேவைகள் உள்ளிட்டவற்றுக்கான மானியங்களும் தகுதியின் அடிப்படையில் வழங்கப்படுகின்றன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1770038
பிரதமர் அலுவலகம்
சவூதி அரேபியா புறப்படும் முன் பிரதமர் வெளியிட்ட அறிக்கை
2019 அக்டோபர் 29 அன்று ஒருநாள் அரசு முறை பயணமாக நான் சவூதி அரேபியா செல்கிறேன். சவூதி அரேபிய மன்னர் மேதகு. சல்மான் பின் அப்துல்அஸீஸ் அல்-சவுத் அழைப்பின் பேரில், ரியாத்தில் நடைபெறவுள்ள மூன்றாவது வருங்கால முதலீட்டுக்கான முன்முயற்சி அமைப்பின் மாநாட்டு தொடக்க நிகழ்ச்சியில் பங்கேற்பதற்காக இந்தப் பயணத்தை மேற்கொள்கிறேன்.
எனது ரியாத் பயணத்தின் போது மேதகு சவூதி அரேபிய மன்னருடன் இருதரப்பு பேச்சுவார்த்தைகளை நடத்த உள்ளேன். சவூதி அரேபிய பட்டத்து இளவரசர் முகமது பின் சல்மானையும் சந்தித்து, இருதரப்பு ஒத்துழைப்பு, பிராந்திய மற்றும் பரஸ்பர நலன் சார்ந்த சர்வதேச விவகாரங்கள் குறித்து விவாதிக்க உள்ளேன்.
இந்தியாவும், சவூதி அரேபியாவும் பாரம்பரியமான நெருங்கிய நட்புறவுடன் திகழ்கின்றன. இந்தியாவின் எரிசக்தி தேவையை அதிக அளவில் நம்பகமான முறையில் பூர்த்தி செய்யும் நாடுகளில் ஒன்றாக சவூதி அரேபியா உள்ளது.
2019 பிப்ரவரியில் புதுதில்லி வந்த பட்டத்து இளவரசர், இந்தியாவின் முன்னுரிமை துறைகளில் 100 பில்லியன் டாலருக்கு மேல் முதலீடு செய்வதாக உறுதி அளித்துள்ளார்.
ராணுவம், பாதுகாப்பு, வர்த்தகம், கலாச்சாரம், கல்வி மற்றும் இருநாட்டு மக்களிடையேயான நேரடி தொடர்பு போன்றவை சவூதி அரேபியாவுடனான இருதரப்பு ஒத்துழைப்பில் முக்கிய துறைகளாக திகழ்கின்றன.
இந்தப் பயணத்தின் போது பாதுகாப்பு ஒத்துழைப்பு கவுன்சில் ஒன்றை ஏற்படுத்துவதற்கான ஒப்பந்தம் கையெழுத்தாவது, இந்தியா-சவூதி அரேபியா இடையிலான ராணுவ ஒத்துழைப்பை புதிய உச்சத்திற்கு அழைத்துச் செல்லும்.
வருங்கால முதலீட்டுக்கான முன்முயற்சி அமைப்பின் மாநாட்டு தொடக்க நிகழ்ச்சியில் பங்கேற்று, 2020-24-க்குள் 5 டிரில்லியன் டாலர் பொருளாதாரம் என்ற இலக்கை நோக்கி நடைபோடும் வேளையில், இந்தியாவில் சர்வதேச முதலீட்டாளர்களுக்கான வர்த்தக மற்றும் முதலீட்டு வாய்ப்புகள் அதிகரித்து வருவது குறித்தும் உரையாற்றுவதை ஆவலுடன் எதிர்நோக்கி இருக்கிறேன்.
சுரங்கங்கள் அமைச்சகம்
இந்துஸ்தான் காப்பர் நிறுவனத்தின் செலுத்திய பங்கு மூலதனத்தில் 15% அளவுக்கு புதிதாக பங்கு வெளியிட மத்திய அமைச்சரவை அனுமதி
பிரதமர் திரு. நரேந்திர மோடி தலைமையில் நடைபெற்ற பொருளாதார விவகாரங்களுக்கான அமைச்சரவை குழு கூட்டத்தில் இந்துஸ்தான் காப்பர் நிறுவனத்தின் செலுத்திய பங்கு மூலதனத்தில் 15 சதவீத அளவிற்கு புதிதாக 13,87,82,700 பங்குகளை, தலா ஐந்து ரூபாய் மதிப்பிலான பங்குகளாக, தகுதி வாய்ந்த நிறுவனங்கள் மூலம், பங்கு பரிவர்த்தனை வாரியம் மற்றும் இதர விதிமுறைகளின்படி வெளியிட அனுமதி அளிக்கப்பட்டுள்ளது.
இதன் விளைவாக, இந்துஸ்தான் காப்பர் நிறுவனத்தில், மத்திய அரசின் பங்கு 76.05% -லிருந்து 66.13% -ஆகக் குறையும். மேலும் இந்துஸ்தான் காப்பர் நிறுவனத்தின் செலுத்திய பங்கு மூலதனம் தற்போதைய ரூ.462.61 கோடியிலிருந்து ரூ.532 கோடியாக அதிகரிக்கும். பட்டியலிடப்பட்ட தகுதிவாய்ந்த நிறுவனங்களின் நடவடிக்கைகளை பயன்படுத்தி இந்துஸ்தான் காப்பர் நிறுவனம் தனது விரிவாக்க / முதலீட்டு விரிவாக்கத் திட்டங்களை மேற்கொள்ளலாம்.
கூடுதல் விவரங்களுக்கு www.pib.nic.in என்ற இணையதளத்தை பார்க்கவும்
(Visitor Counter : 86
கலாசாரத்துறை அமைச்சகம்
“சங்கல்பர்வா”-வை முன்னிட்டு மத்திய கலாச்சாரம் மற்றும் சுற்றுலாத்துறை இணையமைச்சர் திரு.பிரகலாத் சிங் பட்டேல் மரக்கன்றுகளை நட்டார்
மத்திய கலாச்சாரம் மற்றும் சுற்றுலாத்துறை இணையமைச்சர்  திரு.பிரகலாத் சிங் பட்டேல், “சங்கல்பர்வா”-வை முன்னிட்டு, தில்லியில் உள்ள கிலா ரை பிதோரா மற்றும் தேசிய ஆவணக் காப்பக வளாகங்களில் மரக்கன்றுகளை நட்டார். கிலா ரை பிதோராவிற்கு அமைச்சர் சென்ற போது, அங்கு நடைபெற்று வரும் நினைவுச் சின்னங்களை புனரமைக்கும் பணியை ஆய்வு செய்தார். தேசிய ஆவணக் காப்பகத்தில் கைப்பிரதிகளை மீட்டெடுக்கும் பணியையும் அமைச்சர் பார்வையிட்டார்.
பிரதமர் திரு.நரேந்திர மோடி விடுத்த வேண்டுகோளை அடுத்து, மத்திய கலாச்சார அமைச்சகம் 2020 ஜூன் 28-ந் தேதி முதல் ஜூலை 12-ந் தேதி வரையில், அரசு அலுவலகங்கள், கல்வி நிறுவன வளாகங்களில் மரக்கன்றுகளை நடும் நிகழ்வான “சங்கல்பர்வா“-வைக் கொண்டாடி வருகிறது. பிரதமரால் அடையாளம் காணப்பட்ட, நமது நாட்டின் மூலிகை பாரம்பரியத்தைக் குறிக்கும் 5 விதமான மரங்களின் கன்றுகளை நடுமாறு மத்திய கலாச்சார அமைச்சகம் பரிந்துரைத்திருப்பதாக திரு.பிரகலாத் சிங் பட்டேல் தெரிவித்தார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
நோய் கட்டுபாட்டில், சரியான உணவு முறை முக்கிய பங்குவகிக்கிறது : டாக்டர் ஜிதேந்திர சிங்
‘‘நீரிழிவு நோயாளிகளுக்குப் பரிந்துரைக்கப்படும் முறையான உணவு முறை ஆரோக்கியமான மக்களுக்கும் பரிந்துரைக்கப்படலாம். அப்போதுதான் அவர்களுக்கும் நோய் தாக்குதல் ஏற்படாது’’ என மத்திய அமைச்சரும், நீரிழிவு நோய் நிபுணருமான டாக்டர் ஜிதேந்திர சிங் கூறினார்.
உலக நீரிழிவு வாரத்தை முன்னிட்டு, ‘டிஜிட்டல் வழி அறிவு மேம்பாடு - நிரிழிவு நோய்க்கு ஏற்ற ஊட்டசத்து’’ என்ற தலைப்பிலான இணைய கருத்தரங்குக்கு இந்திய மருத்துவர்கள் சங்கம் ஏற்பாடு செய்திருந்தது. இதில் சிறப்பு விருந்தினராக கலந்து கொண்ட மத்திய அமைச்சர் டாக்டர் ஜிதேந்திர சிங், துவக்கவுரை நிகழ்த்தினார். அப்போது அவர் கூறியதாவது:
பிரதமராக திரு நரேந்திர மோடி பொறுப்பேற்றதும், நம்நாட்டின் பாரம்பரிய மருத்துவத்துக்கு முக்கியத்துவம் அளித்தார். அவர் ஆயுஷ் அமைச்சகத்தை உருவாக்கினார். ஐக்கிய நாடுகள் சபை வாயிலாக சர்வதேச யோகா தினத்தை கடைப்பிடிக்கச் செய்தவர் திரு.நரேந்திர மோடிதான்.
புதிய விதிமுறைகளுடன் வாழ கொரோனா நமக்குக் கற்றுக் கொடுத்துள்ளது. சமீப ஆண்டுகளில் முக்கியத்துவம் இழந்திருந்த சுகாதாரமாக இருத்தல் உட்பட மருந்தியல் அல்லாத மேலாண்மை முறைகளை மருத்துவர்கள் இப்போது வலியுறுத்துவதற்கு கொரோனா வழிவகுத்துள்ளது.
கொரோனா தொற்று முடிந்த பின்பும், சமூக இடைவெளி ஒழுங்கு, சுற்றுப்புற அசுத்தத்தை தவிர்ப்பது போன்ற பழக்கவழக்கங்களை நாம் கடைபிடிப்பது பலவித தொற்றிலிருந்து நம்மை பாதுகாக்கும். நெருக்கடியிலும், புதிய விதிமுறைகளை கண்டறிய கொவிட் நம்மை தூண்டியதுடன், இந்திய பாரம்பரிய மருத்துவ முறையின் முக்கியத்துவத்தை சுட்டிக் காட்டியுள்ளது. நோய்கட்டுப்பாட்டில் சரியான உணவு முறை முக்கிய பங்கு வகிக்கிறது. நீரிழிவு நோயாளிகளுக்குப் பரிந்துரைக்கப்படும் முறையான உணவு முறை ஆரோக்கியமான மக்களுக்கும் பரிந்துரைக்கப்படலாம். அப்போதுதான் அவர்களுக்கும் நோய் தாக்குதல் ஏற்படாது என்று அவர் கூறினார்.
மேலும் விவரங்களுக்கு இந்த ஆங்கில செய்திக்குறிப்பை காணவும்;
https://pib.gov.in/PressReleasePage.aspx?PRID=1671314
----
(Visitor Counter : 155
பிரதமர் அலுவலகம்
மன உறுதியுடன் விளையாடிய பெண்கள் ஹாக்கி அணி சிறப்பான திறனை வெளிப்படுத்தியது: பிரதமர்
இன்றும் இதர போட்டிகளிலும் மன உறுதியுடன் விளையாடிய நமது பெண்கள் ஹாக்கி அணி டோக்கியோ ஒலிம்பிக் 2020-ல் சிறப்பான திறனை வெளிப்படுத்தியது என்று பிரதமர் திரு நரேந்திர மோடி கூறினார். அணி குறித்து தாம் பெருமைப்படுவதாகக் கூறிய பிரதமர், எதிர்வரும் போட்டிக்கும் வருங்கால முயற்சிகளுக்கும் அணிக்கு மனமார்ந்த வாழ்த்துகளை தெரிவித்தார்.
இது குறித்து தமது டிவிட்டர் பக்கத்தில் பதிவிட்டுள்ள பிரதமர், “டோக்கியோ2020 குறித்து நாம் நினைவில் வைத்துக்கொள்ளப் போகும் விஷயங்களில் ஒன்றாக நமது ஹாக்கி அணிகளின் சிறப்பான விளையாட்டு இருக்கும்.
இன்றும் இதர போட்டிகளிலும் மன உறுதியுடன் விளையாடிய நமது பெண்கள் ஹாக்கி அணி, சிறப்பான திறனை வெளிப்படுத்தியது. அணி குறித்து பெருமைப்படுகிறேன். எதிர்வரும் போட்டிக்கும் வருங்கால முயற்சிகளுக்கும் மனமார்ந்த வாழ்த்துகள்,” என்று கூறியுள்ளார்.
-----
(
சிறப்பு சேவைகள் மற்றும் கட்டுரைகள்
மத்திய பட்ஜெட்டில் அறிவிக்கப்பட்ட அஞ்சல் வங்கி திட்டத்தை செயல்படுத்துவதில் தமிழ்நாடு அஞ்சல் வட்டம் தீவிரம்
மத்திய பட்ஜெட்டில் அறிவிக்கப்பட்டுள்ள “எங்கும் எப்பொழுதும் அஞ்சல் சேமிப்புகள்” என்ற அறிவிப்பு அஞ்சல் வங்கியை மேலும் மேம்படுத்தும் விதமாக அமைந்துள்ளது. நாட்டில் உள்ள அனைத்து அஞ்சல் நிலையங்களையும் மொத்த வங்கி சேவை வழிமுறையில் உள்ளடக்குவதன் மூலம் கணினி, தொலைபேசி வங்கி சேவை மற்றும் ஏடிஎம் வாயிலாக பணப்பரிவர்த்தனைகளை இந்தியாவில் எந்த மூலையிலிருந்தும் எளிதில் மேற்கொள்ளலாம்.
மத்திய பட்ஜெட்டில் இந்த திட்டத்தை செயல்படுத்த தமிழ்நாடு அஞ்சல் வட்டத்தில் அனைத்து விதமான வசதிகளும் செய்யப்பட்டுள்ளன. தமிழ்நாடு அஞ்சல் வட்டத்தின் கீழ் உள்ள 4 மண்டலங்களில் சென்னை நகர மண்டலம் தமிழ்நாட்டின் வடபகுதியில் உள்ள கோட்டங்களை உள்ளடக்கி சென்னையை தலைமையகமாகக் கொண்டு செயல்படுகிறது.
சென்னை நகர மண்டலத்தில் இயங்கக்கூடிய 2189 அஞ்சல் நிலையங்கள் ஏற்கனவே மொத்த வங்கி சேவையில் இணைக்கப்பட்டு 100 சதவீதத்தை உறுதி செய்துள்ளது. பணப்பரிமாற்ற வசதி நடைமுறைப்படுத்தப்பட்டால் அஞ்சலக சேமிப்புக் கணக்கில் இருந்து எந்தவொரு வங்கிக் கணக்கிற்கும், வங்கியிலிருந்து அஞ்சலக சேமிப்புக் கணக்கிற்கும் பணப்பரிமாற்றம் செய்ய இயலும்.
சென்னை நகர மண்டலத்தில் உள்ள 2189 அஞ்சல் நிலையங்களில், 1784 அஞ்சல் நிலையங்கள் கிராமப்புரத்திலும், 405 அஞ்சல் நிலையங்கள் நகர்ப்புரத்திலும் செயல்பாட்டில் உள்ளன. அஞ்சலக சேமிப்புக் கணக்குகள் துவங்குவது தொடர்ந்து அதிகரித்து கொண்டே வரும் அடிப்படையில், சென்னை நகர மண்டலம் முழுவதும் சுமார் 67 லட்சம் அஞ்சலக சேமிப்புக் கணக்குகள் நடப்பில் உள்ளன.
இந்த நிதியாண்டில் ஜனவரி மாதம் மட்டும் கிட்டத்தட்ட 4.5 லட்சம் புதிய அஞ்சலக சேமிப்புக் கணக்குள் தொடங்கப்பட்டுள்ளன. 2015-ம் ஆண்டு செல்வமகள் சேமிப்புத் திட்டம் நடைமுறைப்படுத்தப்பட்டதில் இருந்து இதுவரை சுமார் 7.75 லட்சம் செல்வமகள் சேமிப்புக் கணக்குகள் துவங்கப்பட்டுள்ளன. சிறப்பான பல சேமிப்புத் திட்டங்களை முனைப்புடன் செயல்படுத்திவரும் அஞ்சல் துறையானது இந்த பட்ஜெட் அறிவிப்பின் மூலம் மேலும் மக்களை அஞ்சலக சேமிப்புக் கணக்குகளை தொடங்க ஊக்கப்படுத்தும் என சென்னை நகர மண்டலம் அஞ்சல் துறை தலைமை இயக்குனர் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
குடியரசுத் தலைவர் செயலகம்
இரண்டாவது அம்பேத்கர் சர்வதேசக் கூட்டம்: குடியரசுத் தலைவர் துவக்கி வைத்தார்
அரசியல் கட்டமைப்பு நாளை நினைவுகூரும் வகையில், இந்திய குடியரசுத் தலைவர் திரு. ராம் நாத் கோவிந்த், புதுதில்லியில் இன்று இரண்டாவது அம்பேத்கர் சர்வதேச கூட்டத்தை துவக்கி வைத்தார். இந்தக் கூட்டத்தை ஆதிதிராவிடர் மற்றும் பழங்குடியின சட்டமன்ற உறுப்பினர்கள் மற்றும் நாடாளுமன்ற உறுப்பினர்கள் குழு மற்றும் டாக்டர் அம்பேத்கர் வர்த்தக சபை ஏற்பாடு செய்திருந்தது.
இந்நிகழ்ச்சியில் பேசிய குடியரசுத் தலைவர், சமத்துவம், அரசியல் கட்டமைப்பு ஆகியவற்றுக்கான டாக்டர் அம்பேத்கரின் நீண்டகால போராட்டம், அவரை ஒரு தேசிய அடையாளமாக மாற்றியுள்ளது என்றார். பாரம்பரியமாக பிற்படுத்தப்பட்ட சமூகங்கள் மற்றும் குழுக்கள் இடையே அவர் நம்பிக்கையையும், மரியாதையையும் கொண்டு சேர்த்ததால், அவருக்கு அதிக அளவில் அன்பும், மரியாதையும் வழங்கப்பட்டது என்றும் குடியரசுத் தலைவர் தெரிவித்தார். சமூகத்தின் நலிந்த பிரிவினரிடையே விழிப்புணர்வை ஏற்படுத்த அம்பேத்கர் தனது மொத்த வாழ்க்கையையும் அர்ப்பணித்ததாக அவர் குறிப்பிட்டார்.
குடியரசுத் தலைவரின் முழுஉரையைக் காண www.pib.nic.in என்ற வலைதளத்தில் பார்க்கவும்.
பாதுகாப்பு அமைச்சகம்
இமாச்சலப் பிரதேசத்தில் வெள்ளத்தால் ஏற்பட்ட பாதிப்பு: மீட்பு மற்றும் நிவாரணப் பணிகளில் எல்லை சாலைகள் நிறுவனம்
கடும் மழை மற்றும் வெள்ளம் காரணமாக இமாச்சலப் பிரதேசத்தில் ஏற்பட்ட நிலச்சரிவில் மீட்பு மற்றும் நிவாரணப் பணிகளை எல்லை சாலைகள் நிறுவனம் மேற்கொண்டு வருகிறது. லாஹூல் & ஸ்பிடி பள்ளத்தாக்கில் உள்ள மணாலி-சர்ச்சு சாலையில் பல்வேறு இடங்களில் நிலச்சரிவு ஏற்பட்டதால் போக்குவரத்து தடை செய்யப்பட்டது. சிம்லாவில் உள்ள எல்லை சாலைகள் நிறுவனத்தின் தீபக் பிரிவு, மீட்பு மற்றும் சாலைகளை சீரமைக்கும் பணிக்கு பயிற்சி பெற்ற பொறியாளர் பணிக்குழுவை உடனடியாக அனுப்பி வைத்தது.
ஜூலை 29 அன்று மணாலி லே சாலையில் சர்ச்சு அருகே ஒரு தடத்தில், மிக அதிக உயரம் காரணமாக பெண்கள், குழந்தைகள் உள்ளிட்ட ஏராளமான பொதுமக்கள் போதிய பிராணவாயு கிடைக்காமல் அவதிப்பட்டனர். தொடர் நிலச்சரிவுகள் மத்தியிலும் எல்லை சாலைகள் நிறுவனத்தின் குழுவினர் கடினமாக பணியாற்றி பொதுமக்களை பத்திரமாக மீட்டனர். எனினும், தீபக் பிரிவைச்சேர்ந்த திரு நாயக் ரித்தேஷ் குமார் பால் என்பவர் மீட்பு நடவடிக்கைகளின் போது உயிரிழந்தார். பிறகு இந்த சாலை போக்குவரத்து பயன்பாட்டிற்கு திறந்து விடப்பட்டது.
மற்றொரு நிகழ்வில், ஜூலை 27 அன்று கடும் நிலச்சரிவுகளால் பாதிக்கப்பட்ட கிலர்-டண்டி சாலையில் ஒரு பொறியாளர் பணிக்குழு பணியில் ஈடுபட்டிருந்தது. அந்தப் பகுதியில் 2 பயணிகள் வாகனங்கள் சிக்கியிருந்தன. ஏற்கனவே இரண்டு நிலச்சரிவுகளில் மீட்புப் பணிகளை மேற்கொண்ட குழு, இரவு முழுவதும் செயல்பட்டு பொதுமக்களைக் காப்பாற்றியது. இந்த நடவடிக்கையின் போது ஒரு வாகனத்துடன் மீட்புக் குழுவின் ஒரு சில உறுப்பினர்களும் ஆறு பொதுமக்களும் வெள்ளப்பெருக்கில் அடித்துச் செல்லப்பட்டனர். இளநிலை பொறியாளர் திரு ராகுல் குமார் இந்த சம்பவத்தில் உயிரிழந்தார். எஞ்சியவர்களை எல்லை சாலைகள் நிறுவனத்தின் வீரர்கள் பத்திரமாக மீட்டனர்
நிலச்சரிவில் சிக்கியிருந்த பயணிகள் பாதுகாப்பான இடங்களுக்கு அழைத்துச் செல்லப்பட்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1740982
பிரதமர் அலுவலகம்
ஜி-20 மாநாட்டுக்கு இடையிலான நிகழ்ச்சியில் பிரதமரின் உரை: பூமியை பாதுகாத்தல்: தொடர்ச்சியான மற்றும் விரிவான அணுகுமுறை
மேதகு மன்னர் மற்றும் தலைவர்களே,
உலகளாவிய தொற்று பாதிப்பிலிருந்து நமது மக்களையும், பொருளாதாரத்தையும காப்பதில், இன்று நாம் கவனம் செலுத்தி வருகிறோம். அதேபோல், பருவநிலை மாற்றத்திலும் கவனம் செலுத்துவது முக்கியம். இதை ஒருங்கிணைந்து முழுமையான வழியில் போராட வேண்டும். இயற்கையுடன் இணைந்து வாழவேண்டும் என்ற நமது பாரம்பரிய பண்புடனும், எமது அரசின் உறுதியுடனும், கரியமில வாயு குறைப்பு நடவடிக்கைகளை இந்தியா மேற்கொண்டுள்ளது.
பாரீஸ் ஒப்பந்த இலக்குகளையும் தாண்டி, இந்தியா செயல்பட்டுக் கொண்டிருக்கிறது என்பதை பகிர்ந்து கொள்வதில் மகிழ்ச்சியடைகிறேன். பலதுறைகளில் இந்தியா உறுதியான நடவடிக்கை எடுத்துள்ளது. எல்இடி விளக்குகளை நாங்கள் பிரபலப்படுத்தியுள்ளோம். இதன் மூலம் ஆண்டுக்கு 38 மில்லியன் டன் கார்பன் டை ஆக்சைடு வெளியேற்றம் குறைந்துள்ளது. எங்களது உஜ்வாலா திட்டம் மூலம் 80 மில்லியன் வீடுகளில் புகையில்லா சமையல் அறை வசதி செய்து கொடுக்கப்பட்டுள்ளது. உலகளாவிய மிகப் பெரிய சுத்தமான எரிசக்தி திட்டத்தில் இதுவும் ஒன்று.
ஒரு முறை பயன்படுத்தப்படும் பிளாஸ்டிக்கை குறைக்க முயற்சிகள் மேற்கொள்ளப்படுகின்றன; எங்களின் வனப்பகுதி விரிவுபடுத்தப்பட்டு வருகிறது; சிங்கம், புலி எண்ணிக்கை அதிகரித்துள்ளது; 2030 ஆண்டுக்குள் 26 மில்லியன் ஹெக்டேர் தரிசு நிலங்களை மீட்க நாங்கள் இலக்கு நிர்ணயித்துள்ளோம்; சுழற்சி பொருளாதாரத்தை நாங்கள் ஊக்குவித்து வருகிறோம். மெட்ரோ ரயில், நீர் வழி போக்குவரத்து உட்பட அடுத்த தலைமுறை கட்டமைப்பை இந்தியா உருவாக்கி வருகிறது. இவைகள் சுத்தமான சூழலுக்கு தனது பங்களிப்பை அளிக்கும். 2022ம் ஆண்டுக்குள் 175 ஜிகா வாட் புதுப்பிக்கத்தக்க எரிசக்தி இலக்கை நாங்கள் அடைவோம். 2030ம் ஆண்டுக்குள் 450 ஜிகா வாட் புதுப்பிக்கத்தக்க எரிசக்தியை உற்பத்தி செய்ய மிகப் பெரிய நடவடிக்கை எடுத்து வருகிறோம்.
சர்வதேச சூரிய மின்சக்தி கூட்டணி, விரைவாக வளரும் சர்வதேச அமைப்புகளில் ஒன்று. இதில் 88 பேர் உறுப்பினர்களாக உள்ளனர். பல மில்லியன் டாலர் திரட்டவும், ஆயிரக்கணக்கானோருக்கு பயிற்சி அளிக்கவும், புதுப்பிக்கத்தக்க எரிசக்தியில் ஆராய்ச்சியை மேம்படுத்தும் திட்டங்களுடன், கரியமில வாயு வெளியேற்றத்தை குறைக்க சர்வதேச சூரியசக்தி கூட்டணி தனது பங்களிப்பை அளிக்கும். பேரிடர் மீட்பு கட்டமைப்பு கூட்டணி இன்னொரு உதாரணம்.
இந்த கூட்டணியில் 9 ஜி20 நாடுகள், 4 சர்வதேச அமைப்புகள் உட்பட 18 நாடுகள் இணைந்துள்ளன. முக்கிய கட்டமைப்புகளை மீட்கும் நடவடிக்கையை இந்த கூட்டணி தொடங்கியுள்ளது. இயற்கை பேரிடரின் போது ஏற்படும் கட்டமைப்பு பாதிப்புகள், கவனத்தை ஈர்ப்பதில்லை. இதன் காரணமாக ஏழை நாடுகள் அதிகம் பாதிக்கப்படுகின்றன. அதனால் இந்த கூட்டணி முக்கியம்.
புதிய மற்றும் நீடித்த தொழில்நுட்பங்களில் ஆராய்ச்சி மற்றும் புதுமை கண்டுபிடிப்பை மேலும் அதிகரிக்க இதுதான் சரியான நேரம். இதை நாம் ஒத்துழைப்பு மற்றும் கூட்டு உணர்வுடன் செய்ய வேண்டும். வளரும் உலகுக்கு சிறந்த தொழில்நுட்ப மற்றும் நிதி ஆதரவு கிடைத்தால், ஒட்டுமொத்த உலகும் வேகமாக முன்னேறும்.
மனிதஇனம் செழிக்க, ஒவ்வொரு தனிநபரும் வளமாக வேண்டும். தொழிலாளர்களை உற்பத்தி கண்ணோட்டத்துடன் மட்டும் பார்க்காமல், ஒவ்வொரு தொழிலாளியின் கவுரவத்திலும் கவனம் செலுத்த வேண்டும். அதுபோன்ற அணுகுமுறை, நமது பூமியை பாதுகாப்பதில் சிறந்த உத்திரவாதமாக இருக்கும்.
நன்றி.
பாதுகாப்பு அமைச்சகம்
கொச்சி தெற்குக் கடற்படை கமாண்டில் உலகச் சுற்றுச்சூழல் தினக் கொண்டாட்ட நடவடிக்கைகள்
தெற்குக் கடற்படை கமாண்ட், ஜூன் 5-ஆம் தேதியன்று உலகச் சுற்றுச்சூழல் தினத்தை, பல்லுயிர்ப் பெருக்கத்தை உறுதிப்படுத்தும் விதத்தில் கடைப்பிடித்தது. இந்த நிகழ்ச்சியில், கடற்படை சமுதாயத்தினர் கொவிட்-19 பாதுகாப்பு விதிமுறைகளையும், சமூக இடைவெளியையும் பராமரித்துக் கலந்து கொண்டனர்.
கொச்சியில், வனப்பாதுகாப்பாளர் டாக்டர் மீனாட்சி தெற்குக் கடற்படை கமாண்டுக்கு வழங்கிய பல்வேறு வகையான மரக்கன்றுகளை நிகழ்ச்சியில் கலந்து கொண்டவர்கள் நட்டனர். எழிமலா, கோவை, கோவா, குஜராத்தில் ஜாம்நகர், மகாராஷ்டிராவில் லோனவ்லா, ஒடிசாவில் சில்கா, மும்பையில் மலாத் ஆகிய இடங்களில் உள்ள கடற்படை அலுவலகங்களில் இதே போன்ற நிகழ்ச்சிகள் நடைபெற்றன. கொச்சி துறைமுகத்தில் கடலோரத் தூய்மைப் பணிகளும் நடைபெற்றன.
(Visitor Counter : 172
பிரதமர் அலுவலகம்
தேசிய கல்விக் கொள்கை-2020 குறித்த ஆளுநர்களின் மாநாட்டில் குடியரசுத் தலைவரும், பிரதமரும் உரையாற்ற இருக்கிறார்கள்
7 செப்டம்பர் 2020 அன்று காலை 10.30 மணிக்கு காணொளி மூலம் நடைபெற உள்ள
தேசிய கல்விக் கொள்கை-2020 குறித்த ஆளுநர்களின் மாநாட்டின் தொடக்க நிகழ்ச்சியில் குடியரசுத் தலைவர் திரு ராம் நாத் கோவிந்த் மற்றும் பிரதமர் திரு நரேந்திர மோடி ஆகியோர் உரையாற்ற இருக்கிறார்கள்.
'உயர்கல்வியை மாற்றியமைப்பதில் தேசிய கல்விக் கொள்கை 2020-இன் பங்கு' என்னும் தலைப்பிலான இந்த மாநாட்டை இந்திய அரசின் கல்வி அமைச்சகம் ஏற்பாடு செய்துள்ளது.
இருபத்தோராம் நூற்றாண்டின் முதல் கல்விக் கொள்கையான தேசிய கல்விக் கொள்கை-2020, முந்தைய தேசிய கல்விக் கொள்கை அறிமுகப்படுத்தப்பட்ட 36 ஆண்டுகளுக்குப் பிறகு அறிவிக்கப்பட்டுள்ளது.
7 செப்டம்பர் அன்று நடக்கவிருக்கும் ஆளுநர்களின் மாநாட்டில் அனைத்து மாநிலங்களின் கல்வி அமைச்சர்கள், அரசுப் பல்கலைக்கழகங்களின் துணைவேந்தர்கள் மற்றும் மூத்த அதிகாரிகள் பங்கேற்கின்றனர்.
குடியரசுத் தலைவர், பிரதமர் ஆகியோர் இந்த மாநாட்டில் அனைவருக்கும் வழங்கும் உரை, டிடி நியூஸ் தொலைக்காட்சியில் நேரலையில் ஒளிபரப்பாகும்.
மேலும் விவரங்களுக்கு, இந்தச் செய்திக் குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1651707
(